DILONGI YA 14
Inki Banzo-Nkanda Bo Me Yidikaka Sambu na Bapasudi-Nzila?
Banda ntama, kulonguka malongi ya teokrasi ke vandaka diambu ya mfunu sambu na Bambangi ya Yehowa. Bampangi yina ke pesaka ntangu na bo yonso na kusamuna Kimfumu ke kotaka banzo-nkanda ya sipesiali sambu yo sadisa bo na ‘kulungisa mbote-mbote kisalu na bo.’—2 Timoteo 4:5.
Nzo-Nkanda ya Kisalu ya Kimupasudi-Nzila. Kana mupasudi-nzila ya ntangu yonso me lungisa mvula mosi na kisalu yina, yandi lenda kota nzo-nkanda ya bapasudi-nzila yina ke salaka bilumbu sambanu; bo ke salaka nzo-nkanda yina na Nzo ya Kimfumu ya pene-pene. Lukanu na yo kele ya kusadisa mupasudi-nzila na kukwenda pene-pene ya Yehowa, na kusala mbote-mbote bitini yonso ya kisalu ya kusamuna, mpi na kulanda kusala kisalu na yandi na kwikama.
Nzo-Nkanda Sambu na Bansamuni ya Kimfumu. Lukanu ya nzo-nkanda yai ya bangonda zole kele ya kupesa formasio na bapasudi-nzila ya kele ti eksperiansi mpi yina kele ti luzolo ya kuyambula babwala na bo sambu na kukwenda kusamuna bisika yina mpusa kele mingi. Bo ke tubaka nde: “Mono yandi yai, tinda mono,” na mbandu ya Yezu Kristu, Nsamuni ya kuluta nene yina me salaka na ntoto. (Yezaya 6:8; Yoane 7:29) Kukwenda kisika yina kele ntama ti bwala na yandi lenda lomba nde yandi kumisa luzingu na yandi kukonda mindondo. Mutindu ya kuzinga, mwini, madidi, mpi madia lenda swaswana kibeni ti yina yandi me yikanaka ti yo. Yo lenda lomba nkutu nde yandi longuka ndinga ya mpa. Nzo-nkanda yai ke sadisaka bampumpa ya babakala ti ya bankento mpi bankwelani, yina kele ti bamvula na kati ya 23 tii 65, na kuyedisa bikalulu ya kimpeve yina bo kele na yo mfunu sambu na kisalu na bo mpi mayele yina ta sadisa bo sambu Yehowa mpi organizasio na yandi kusadila bo mingi.
Gileadi, Nzo-Nkanda ya Biblia ya La Société Watchtower. Na Kiebreo, ngogo “Gileadi” ke tendula “Kimvuka ya Ke Sadisa na Kuta Kimbangi.” Banda bo me salaka Gileadi na mvu 1943, bo me tindaka bana ya nzo-nkanda kuluta 8 000 bonso bamisionere sambu na kuta kimbangi mbote-mbote “tii na nsuka ya ntoto.” (Bisalu 13:47) Ntangu bana ya nzo-nkanda ya ntete kumaka na Pérou, dibundu mosi ve vandaka na insi yina. Bubu yai mabundu kele kuluta 1 000. Ntangu bamisionere yantikaka kusamuna na Japon, Bambangi ya Yehowa vandaka na nsi ya kumi. Bubu yai Bambangi kele kuluta 200 000. Kulonguka Ndinga ya Nzambi na mudindu kele na kati ya malongi yina bo ke longukaka na nsungi ya bangonda tanu na Gileadi. Bo ke bingisaka bapasudi-nzila ya nene, bamisionere yina ke salaka na kisalu ya bilanga, bampangi yina ke salaka na babiro ya filiale, mpi bankengi ya nziunga na nzo-nkanda yai sambu na kubaka formasio ya ngolo; lukanu na yo kele ya kulanda kukumisa ngolo kisalu na beto ya ke salama na ntoto ya mvimba.
Inki kele lukanu ya Nzo-Nkanda ya Kisalu ya Kimupasudi-Nzila?
Banani ke kotaka Nzo-Nkanda Sambu na Bansamuni ya Kimfumu?
kon_Latn kon_Latn kon_Latn kon_Latn kon_Latn kon_Latn kon_Latn kon_Latn